b'\n_START_ARTICLE_\nCinco de Mayo\n_START_PARAGRAPH_\nCinco de Mayo er en regional helligdag i Mexico, hovedsakelig feiret i Puebla. Dagen feires ogs\xc3\xa5 i USA av personer med meksikansk bakgrunn. Dagen er til minne om meksikanske styrkers seier over franske styrker i slaget ved Puebla den 5. mai 1862._NEWLINE_En vanlig misoppfatning i USA er at dagen er den meksikanske uavhengighetsdagen, men det er Grito de Dolores, 16. september.\n_START_SECTION_\nHistorie\n_START_PARAGRAPH_\nSent i 1861 bestemte Frankrike (og andre europeiske land) seg for \xc3\xa5 pr\xc3\xb8ve \xc3\xa5 okkupere Mexico grunnet deres manglende rentebetaling p\xc3\xa5 l\xc3\xa5n de hadde f\xc3\xa5tt tidligere. _NEWLINE_Frankrike hadde suksess til \xc3\xa5 begynne med, men ved Puebla gikk den meksikanske h\xc3\xa6ren seirende ut, ledet av Ignacio Zaragoza. Seieren forsinket dog bare franskmennenes invasjon av Mexico. Ett \xc3\xa5r senere hadde Frankrike kontroll over landet, og innsatte Maximillian I som keiser. Fem \xc3\xa5r senere var franskmennene sl\xc3\xa5tt og kastet ut, og Maximillian henrettet av president Benito Juarez.\n_START_SECTION_\nFeiring\n_START_PARAGRAPH_\nSelve feiringen av dagen ble trolig oppfunnet i California p\xc3\xa5 1860-tallet som svar p\xc3\xa5 Frankrikes invasjon av Mexico. I USA har dagen blitt viktig for \xc3\xa5 knytte b\xc3\xa5de meksikanere og andre latinamerikanere sammen til en felles identitet, og kan sammenlignes med for eksempel irsk-\xc3\xa6ttedes feiring av St. Patricks dag._NEWLINE_Kommersielle krefter har tatt tak i dagen, og bruker den for \xc3\xa5 selge sine produkter som mexicansk mat, drikke og musikk. Flere byer i USA holder parader og konserter i uka f\xc3\xb8r selve dagen, slik at Cinco de Mayo feires i st\xc3\xb8rre skala nord for grensa enn s\xc3\xb8r._NEWLINE_I Mexico er Cinco de Mayo hovedsakelig en regional helligdag i Puebla, med minimal feiring ellers i landet.'